Waarom is 'n begrafnispolis noodsaaklik? - Jou Geld | Solidariteit WêreldJou Geld | Solidariteit Wêreld
Tuis › Artikels › Waarom is 'n begrafnispolis noodsaaklik?
Een sekerheid in hierdie lewe is dat jy uiteindelik gaan sterf. Al praat ons nie graag oor ons eie dood of oor die moontlikheid dat 'n geliefde kan sterf nie, is dit 'n gegewe wat ons nie kan wegwens nie, en ongelukkig weet ons ook nie wanneer daardie laaste dag gaan aanbreek nie.
'n Mens neem lewenspolisse en annuïteie uit en betaal soms lewenslank duur premies sodat ons op ons oudag nog gemaklik kan leef, of sodat ons geliefdes nie finansieel swaarkry na ons afsterwe nie. Baie mense reageer egter dikwels met die ophaal van skouers en 'n gesindheid van "dis te vroeg om nou al daaraan te dink" wanneer begrafnispolisse ter sprake kom.
Het jy geweet dat selfs die goedkoopste begrafnis jou of jou naasbestaandes duisende rande uit die sak kan jaag? En dit dikwels op 'n tyd dat jy nie finansieel of emosioneel daartoe in staat is om dit te kan hanteer nie.
Daarom is dit noodsaaklik om betyds by wyse van 'n begrafnispolis voorsiening te maak vir die onverwagte en die onvermydelike.
Wanneer is die regte tyd om 'n begrafnispolis uit te neem, en vir wie?
Die ideale tyd om 'n polis uit te neem, is sodra jy 'n inkomste begin verdien. Dis nooit te vroeg om voorsiening te maak nie. Die voordeel is dat sommige begrafnispolisse gewoonlik na 'n sekere tydperk opbetaal is ─ jy betaal dus nie daaraan so lank jy leef nie. Vir 'n getroude persoon met 'n gesin is dit nog meer noodsaaklik om 'n begrafnispolis te hê wat die hele gesin dek. 'n Mens kan selfs vir jou uitgebreide familie (ouers en skoonouers), asook vir jou huiswerker voorsiening maak. In die meeste gevalle kan 'n persoon tot en met die ouderdom 65 nog 'n begrafnispolis uitneem. Daarna kan sekere voorwaardes geld.
Waarom 'n begrafnispolis?
Wanneer 'n geliefde sterf, kan dit in hierdie tyd van rou vir die naasbestaandes vertroosting bring deur vir oulaas op 'n tasbare en waardige manier hulde te bring, afskeid te neem en die laaste eer te betoon. Die herinneringe en verlange bly nog lank, maar dit bied tog die geleentheid vir afsluiting omdat 'n behoorlike begrafnis deel van die rouproses uitmaak.
'n Begrafnispolis se premie is gewoonlik betreklik laag en dis maklik om selfs in tye van finansiële nood steeds die premie te betaal om te voorkom dat die voordele
'n Begrafnispolis se opbrengs word gewoonlik binne 48 uur na kennisgewing van afsterwe en die ontvangs van die nodige dokumentasie in die begunstigde se bankrekening inbetaal. Dit verseker dat begrafnisreëlings vinnig getref kan word sodat die proses nie onnodig uitgerek word nie. Dit verlig finansiële kommer. Jy hoef dus nie in 'n tyd van skok en rou bekommerd te wees oor fondse om 'n ordentlike begrafnis vir jou geliefde te reël nie, en jou geliefdes sal ook nie ná jou afsterwe die finansiële las van jou begrafnis hoef te dra nie.
Die opbrengs is gewoonlik genoeg om alle uitgawes te dek wat met die begrafnis verband hou, soos 'n kis, 'n grafsteen of gedenkplaat, blomme, begrafnisbriewe en die predikant of pastoor se fooi. Sommige polisse dek ook die vervoer van die oorskot na die oorledene se tuisdorp indien hy of sy nie in sy of haar eie tuiste gesterf het nie.
Voortgesette uitgawes. Sommige begrafnispolisse bied ook 'n vaste inkomste per maand vir 'n paar maande na die afsterwe van die hoofbroodwinner, wat aangewend kan word vir noodsaaklike uitgawes soos kos en verblyf en ander noodsaaklike huishoudelike uitgawes totdat die boedel afgehandel is.
Al die reëlings word deur die begrafnisondernemer getref. Die geliefdes hoef net insette te lewer met betrekking tot die kis, tipe begrafnis, bewoording op die begrafnisbrief en keuse van blomme.
Indien jy dus nog nie 'n begrafnispolis het nie, oorweeg dit ernstig om vandag nog een uit te neem.
Grobbelaars Finansiële Dienste. http://grobbelaars.com/finansiele-dienste/
Old Mutual. https://www.oldmutual.co.za/financial-solution/your-life/detail/3-good-reasons-to-have-life-cover-and-a-funeral-plan
Sonja Smith Funerals. https://sonjasmith-funerals.co.za/
Standard Bank. https://www.standardbank.co.za/southafrica/personal/learn/do-you-need-funeral-insurance